SKRIFTLIG FORESPØRGSEL E-1944/01

af Raimon Obiols i Germà (PSE) til Kommissionen

(3. juli 2001)

Om: Fødevarehjælp til flygtningelejrene i Vestsahara

Ifølge en pressemeddelelse af 8. juni 2001 har FN's flygtningehøjkommissær og FN's Verdensfødevareprogram opfordret de internationale donorer til at yde bistand til de mere end 155 000 flygtninge, som siden 1976 har levet under ekstremt vanskelige forhold i flygtningelejrene i Tindouf i den sydøstlige del af Algeriet.

Ifølge flygtningehøjkommissæren og ovennævnte program er omfanget af sådanne bidrag tilsyneladende blevet reduceret i de seneste måneder, således at de kun rækker til at dække flygtningenes helt fundamentale behov i maximalt 2 måneder; hvis der ikke ydes nye bidrag, vil forholdene blive katastrofale i september.

Har Kommissionen reageret på denne opfordring fra FN's organer? Hvorledes kan Kommissionen bidrage til at forbedre den aktuelle situation? Har Kommissionen taget skridt til at tilskynde medlemsstaterne til hurtigst muligt at yde et bidrag?

Svar afgivet på Kommissionens vegne af Poul Nielson

(12. september 2001)

Kommissionen har kendskab til den vanskelige situation for flygtningene i Vestsahara og har gennem Kontoret for Humanitær Bistand (ECHO) iværksat en aktiv indsats for at begrænse virkningerne af krisen.

Efter samordning mellem ECHO, Verdensfødevareprogrammet og De Forenede Nationers Højkommissariat for Flygtninge (HCR) vedtog Kommissionen den 3. maj 2001 en hasteafgørelse om bevilling af 3,77 mio. EUR til transport af basislevnedsmidler og oprettelse af et reservelager for tre måneder. De første levnedsmidler, der blev finansieret ved denne afgørelse, er allerede leveret til flygtningelejrene. For at imødegå denne vanskelige situation har ECHO ligeledes ændret en af aftalerne fra 2000 for at øge den mængde byg, der leveres. ECHO forbereder desuden en global plan på 11,8 mio. EUR, hvoraf næsten 80 % anvendes til fødevarehjælp, da denne sektor er konfronteret med de største problemer. Denne globale plan blev forelagt Udvalget for Humanitær Bistand den 5. juli 2001 og blev enstemmigt vedtaget. Kommissionen har derefter den 20. juli 2001 vedtaget en afgørelse om godkendelse af den globale plan, og kontrakterne blev sendt til ECHO-partnerne i første halvdel af august.

Med den globale plan 2001 udgør den samlede finansielle støtte fra ECHO til flygtninge i Vestsahara i løbet af årene 2000 og 2001 næsten 30 mio. EUR, dvs. en stigning på næsten 50 % i forhold til den bistand, der blev ydet i perioden 1995-1999.

Selv om Vestsahara er et glemt kriseområde, der lider under følgerne af donortræthed, er Kommissionens budget desværre til trods for alle anstrengelser ikke alene i stand til at dække underskuddet i FN's organer.

ECHO har derfor, både under sine missioner og i forbindelse med de officielle møder, forsøgt at gøre medlemsstaterne opmærksom på situationen. ECHO har således for nylig forelagt et dokument for medlemmerne af Udvalget for Humanitær Bistand, som var samlet i Sverige, hvor Sahara blev fremhævet som et glemt kriseområde, der havde brug for yderligere bilateral bistand.

Den 21. juni 2001 blev spørgsmålet om Vestsahara på ny behandlet i Bruxelles på et møde mellem højtstående repræsentanter fra ECHO og HCR. Desuden har kommissæren for eksterne forbindelser den 18. juni 2001 aflagt besøg i Marokko, hvor konflikten blev drøftet på højeste plan.

Kommissionen skal, under hensyntagen til at flygtningene i Vestsahara længe har været afhængige af andre, henvise til, at gentagen fødevaremangel og manglende variation af kosten ofte giver anledning til alvorlige sundhedsproblemer (anæmi, forsinket udvikling, osv.) blandt flygtningene. Derfor har ECHO i sine globale planer besluttet, at den største del af fødevarehjælpen skal anvendes til supplerende fødevarer (som mælkepulver og fisk) og samtidig finansiering af basislevnedsmidler som byg.